Javaslat A TANÁCS HATÁROZATA a déli kékúszójú tonhal védelméről szóló egyezmény kiterjesztett bizottságában való tagság elnyerése érdekében folytatott levélváltásnak az Európai Unió nevében történő megkötéséről /* COM/2015/071 final - 2015/0036 (NLE) */





INDOKOLÁS 1. A JAVASLAT HÁTTERE A déli kékúszójú tonhal védelmével foglalkozó bizottság (CCSBT) egy regionális halászati gazdálkodási szervezet, amely a déli kékúszójú tonhal védelméért felel annak teljes elterjedési területén. A déli kékúszójú tonhal védelméről szóló egyezmény 1994. május 20-án lépett hatályba. Az Európai Unió a CCSBT kiterjesztett bizottságának 2006 óta tagsággal nem rendelkező együttműködő fele. A tagsággal nem rendelkező együttműködő felek teljes mértékben részt vesznek a CCSBT tevékenységeiben, csak szavazati joggal nem rendelkeznek. A tagsággal nem rendelkező együttműködő feleknek tiszteletben kell tartaniuk a CCSBT gazdálkodási és védelmi célkitűzéseit és intézkedéseit. Több év egyeztetés után a CCSBT 2013 októberében tartott 20. ülésén módosította a kiterjesztett bizottság működéséről szóló határozatot, hogy az azt igénylő regionális gazdasági integrációs szervezetek tagságot kaphassanak a kiterjesztett bizottságban, méghozzá levélváltás útján, amelynek keretében a tagságot kérelmező biztosítja a CCSBT-t arra vonatkozó szilárd elkötelezettségéről, hogy tiszteletben tartja az egyezmény rendelkezéseit, és eleget tesz a CCSBT kiterjesztett bizottsága határozatainak. A déli kékúszójú tonhal védelméről szóló egyezmény kiterjesztett bizottságában való tagság elnyerése érdekében folytatott levélváltásnak az Európai Unió nevében történő aláírásáról és ideiglenes alkalmazásáról szóló tanácsi határozatra irányuló, [XXX]-i javaslatban az Európai Bizottság javasolta a Tanácsnak a CCSBT kiterjesztett bizottságában való tagság elnyerése érdekében folytatott levélváltásnak az aláírását és ideiglenes alkalmazását Az eljárás lezárultával az EU tagságot, valamint szavazati jogot kapna a CCSBT kiterjesztett bizottságában és kiterjesztett tudományos bizottságában. Az EU számára a CCSBT-ben való részvétel jelentősége egyrészt a (CCSBT által kezelt) déli kékúszójú tonhal és az (ICCAT által kezelt) atlanti-óceáni kékúszójú tonhal gazdálkodásának hasonlóságában rejlik, másrészt lehetőséget biztosít arra, hogy az Unió előmozdítsa természetvédelmi politikájának a különböző óceánok közötti egységességét, valamint hangsúlyozza a világ halászati erőforrásainak hosszú távú védelme és fenntartható kiaknázása iránti elkötelezettségét. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Nem alkalmazandó 3. A JAVASLAT JOGI ELEMEI A javaslat célja az Európai Parlament egyetértését követően lezárni azt a jogi eljárást, amely a CCSBT kiterjesztett bizottságában és kiterjesztett tudományos bizottságában való tagság elnyerése érdekében folytatott levélváltás aláírásával és ideiglenes alkalmazásával vette kezdetét. 2015/0036 (NLE) Javaslat A TANÁCS HATÁROZATA a déli kékúszójú tonhal védelméről szóló egyezmény kiterjesztett bizottságában való tagság elnyerése érdekében folytatott levélváltásnak az Európai Unió nevében történő megkötéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 43. cikke (2) bekezdésére, összefüggésben 218. cikke (6) bekezdésének a) pontjával, tekintettel az Európai Bizottság javaslatára, tekintettel az Európai Parlament egyetértésére[1], mivel: (1) A közös halászati politika keretében a tengerek biológiai erőforrásainak védelmére vonatkozó intézkedések elfogadása és a harmadik országokkal és nemzetközi szervezetekkel való megállapodások kötése az Unió hatáskörébe tartozik. (2) A 98/392/EK tanácsi határozat[2] értelmében az Unió szerződő fele az Egyesült Nemzetek 1982. december 10-i tengerjogi egyezményének, amely a nemzetközi közösség valamennyi tagjától megköveteli a tenger biológiai erőforrásainak kezelésére és védelmére irányuló együttműködést. (3) A 98/414/EK tanácsi határozat[3] értelmében az Unió szerződő fele az Egyesült Nemzetek 1982. december 10-i tengerjogi egyezményében foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló rendelkezések végrehajtásáról szóló megállapodásnak (4) 2009. december 1-jén a Tanács felhatalmazta az Európai Bizottságot arra, hogy az Európai Unió nevében törekedjen a déli kékúszójú tonhal védelméről szóló egyezmény szabályainak módosítására annak érdekében, hogy az EU is szerződő féllé válhasson (5) 2013 októberében tartott 20. ülésén a CCSBT módosította a kiterjesztett bizottság működéséről szóló határozatot, hogy az Európai Unió levélváltás útján taggá válhasson a CCSBT kiterjesztett bizottságában (6) [XXX]-án/-én a Tanács jóváhagyta a CCSBT kiterjesztett bizottságában való tagság elnyerése érdekében folytatott levélváltás aláírását és ideiglenes alkalmazását. (7) Mivel az uniós tagállamok lobogói alatt közlekedő hajók folytatnak halászatot a déli kékúszójú tonhal elterjedési területén, az Uniónak érdeke, hogy hathatós szerepet vállalhasson az egyezmény végrehajtásában. (8) Ez egyúttal biztosítja az uniós természetvédelmi politika különböző óceánok közötti egységességének előmozdítását, valamint a világ halászati erőforrásainak hosszú távú védelme és fenntartható kiaknázása iránti uniós elkötelezettség érvényesítését. (9) Ezért helyénvaló megkötni a levélváltást, ELFOGADTA EZT A HATÁROZATOT: 1. cikk A déli kékúszójú tonhal védelméről szóló egyezmény (a továbbiakban: „az egyezmény”) kiterjesztett bizottságában való tagság elnyerése érdekében folytatott levélváltásnak az Európai Unió nevében történő megkötését a Tanács jóváhagyja. A levélváltás szövegét e határozat melléklete tartalmazza. 2. cikk A Tanács elnöke felhatalmazást kap, hogy kijelölje az(oka)t a személy(eke)t, aki(k) jogosult(ak) az Unió nevében a jóváhagyásról szóló okiratot a CCSBT ügyvezető titkáránál mint a CCSBT képviselőjénél az egyezmény 10. cikkével összhangban letétbe helyezni. Kelt Brüsszelben, -án/-én. a Tanács részéről az elnök [1] HL C , , . o. [2] HL L 179., 1998.6.23., 1. o. [3] HL L 189., 1998.7.3., 14. o. MELLÉKLET a következőhöz: Javaslat A TANÁCS HATÁROZATA a déli kékúszójú tonhal védelmével foglalkozó egyezmény kiterjesztett bizottságában való tagság elnyerése érdekében folytatott levélváltásnak az Európai Unió nevében történő megkötéséről A. Az Európai Unió levele Tisztelt Hölgyem/Uram! Megtiszteltetés számomra, hogy hivatkozhatok a CCSBT 2013. októberi 20. ülésén módosított, a kiterjesztett bizottság létrehozásáról szóló határozatra (a továbbiakban: a határozat). A határozat 6. cikke értelmében bármely olyan regionális gazdasági integrációs szervezet, jogalany vagy halászati szereplő, amelynek a lobogója alatt hajózó hajók az elmúlt három naptári évben ejtettek délikékúszójútonhal-fogásokat, jelezheti az egyezmény ügyvezető titkára felé, hogy a kiterjesztett bizottságban és a kiterjesztett tudományos bizottságban taggá óhajt válni. Ebből a célból a CCSBT ügyvezető titkára levelezést folytat a bizottság nevében a regionális gazdasági integrációs szervezet, jogalany vagy halászati szereplő képviselőjével. Ami a határozat 7. cikkét illeti, nincs változás az EU 10 tonnás jogosultságában a 2015–2017. évekre vonatkozóan. Hálás volnék, ha visszaigazolná e levél kézhezvételét, és megerősítené, hogy e levél, valamint az Ön válasza révén megállapodás jön létre a CCSBT és az Európai Unió között arról, hogy az EU taggá válik a CCSBT kiterjesztett bizottságában és kiterjesztett tudományos bizottságában a fent említett határozat rendelkezéseinek megfelelően. Az EU ezúton is szeretné kifejezni a CCSBT-egyezmény előírásainak és a kiterjesztett bizottság határozatainak további tiszteletben tartása iránti elkötelezettségét. Ez a megállapodás az Ön válaszának keltét követő napon lép hatályba. Kérem, fogadja megkülönböztetett nagyrabecsülésem kifejezését. Az Európai Unió részéről az elnök